b'\n_START_ARTICLE_\nEdward Teach\n_START_PARAGRAPH_\nEdward Teach (f\xc3\xb8dt i Bristol i England ca. 1680, d\xc3\xb8d 22. november 1718 ombord i piratskipet \xc2\xabQueen Anne\'s Revenge\xc2\xbb utenfor Nord-Carolina) ogs\xc3\xa5 kjent som Edward Thatch, Edward Drummond og Blackbeard (Svartskjegg). Teach f\xc3\xb8rte et kortlivet, men beryktet skrekkvelde som pirat i Karibien mellom 1716 og sin d\xc3\xb8d i 1718. Etter en voldsom strid ble han drept av l\xc3\xb8ytnant Robert Maynard, kommand\xc3\xb8r p\xc3\xa5 det britiske orlogsfart\xc3\xb8yet HMS \xc2\xabPearl\xc2\xbb._NEWLINE_Teach hadde sansen for det dramatiske og visste hvordan han skulle dyrke sin egen profil. Han skal ha b\xc3\xa5ret og kjempet med to eller flere huggerter, kniver og pistoler, og skal i kamp ha tvunnet p\xc3\xa5tente hampbiter og fyrstikker i skjegget for \xc3\xa5 virke mest mulig fryktinngytende. Dette har blitt det tradisjonelle bildet p\xc3\xa5 en vaskeekte sj\xc3\xb8r\xc3\xb8ver.\n_START_SECTION_\nBakgrunn\n_START_PARAGRAPH_\nLite er kjent om hans tidlige liv. Det antas at han  ble  f\xc3\xb8dt i Bristol i England i 1680. Hans karriere som sj\xc3\xb8mann begynte p\xc3\xa5 et britisk kaperfart\xc3\xb8y som seilte fra Jamaica under den spanske arvef\xc3\xb8lgekrigen (1701 \xe2\x80\x93 1713). Da krigen var over m\xc3\xb8nstret han p\xc3\xa5 et jamaicansk skip under piraten Benjamin Hornigold, som han m\xc3\xb8tte ved New Providence i 1716. Han ble etter hvert kaptein under Hornigold, og stiftet bekjentskap med piraten Stede Bonnet. Sammen herjet de tre utenfor Delaware og Chesapeake p\xc3\xa5 den nordamerikanske \xc3\xb8stkysten.\n_START_SECTION_\nQueen Anne\'s Revenge\n_START_PARAGRAPH_\nUtenfor Martinique kapret Teach og Hornigold den 28. november 1717 det franske slaveskipet \xc2\xabLa Concorde\xc2\xbb, fra Nantes. If\xc3\xb8lge den franske guvern\xc3\xb8ren p\xc3\xa5 \xc3\xb8ya, kommanderte en "Edoard Titche" to b\xc3\xa5ter med til sammen 250 britiske pirater. En av b\xc3\xa5tene skulle ha v\xc3\xa6rt bestykket med 12 kanoner og den andre med 8. \xc2\xabLa Concorde\xc2\xbb var en flott prise. Hun var en 200-tonns fregatt bestykket med 40 kanoner og hadde seilt langs vest-kysten av Afrika for \xc3\xa5 bekjempe britiske, nederlandske og portugisiske skip. Hun var eid av den franske handelsmannen Rene Montaudoin, som var en sentral person i den franske trekanthandelen. Skipet ble f\xc3\xb8rt av kaptein Pierre Dosset og l\xc3\xb8ytnanten Francois Ernaut. Mannskapet var svekket etter en lang overfart fra den Afrikanske kysten, og overga seg etter en bredside fra piratenes slupper. Teach likte skuta s\xc3\xa5 godt at han bestemte seg for \xc3\xa5 beholde henne og han d\xc3\xb8pte henne kort etter om til \xc2\xabQueen Anne\'s Revenge\xc2\xbb.\n_START_SECTION_\nTeachs herjinger\n_START_PARAGRAPH_\nHornigold benyttet seg p\xc3\xa5 dette tidspunktet av et amnesti for pirater, og pensjonerte seg som sj\xc3\xb8r\xc3\xb8ver. I de f\xc3\xb8lgende \xc3\xa5rene opparbeidet Teach seg et fryktelig rykte som piratkaptein. Han var en brutal leder som ikke skydde noen midler for \xc3\xa5 beholde sin autoritet. If\xc3\xb8lge en historie skj\xc3\xb8t han sin egen f\xc3\xb8rstestyrmann, med begrunnelsen\xc2\xa0: \xe2\x80\x9dhvis jeg ikke skyter en eller to av mannskapet n\xc3\xa5 og da, glemmer de hvem jeg er\xe2\x80\x9d  Teach og hans menn kapret en rekke skip i Det karibiske hav og raidet bosetninger b\xc3\xa5de p\xc3\xa5 \xc3\xb8yene og fastlandet. En l\xc3\xb8pende feide med det britiske orlogsfart\xc3\xb8yet HMS \xc2\xabScarborough\xc2\xbb bestykket med 30 kanoner hevet deres rykte ytterligere._NEWLINE_Teach hadde sine hovedkvarter i Bahamas og i Nord- og S\xc3\xb8r-Carolina. Han holdt mye til p\xc3\xa5 \xc3\xb8ya New Providence hvor han ble oppnevnt til magistrat av \xc2\xabKaperrepublikken\xc2\xbb. Det ryktes at guvern\xc3\xb8ren av Nord-Carolina, Charles Eden, mottok en del av Teach sitt bytte og ga Teach beskyttelse og offisiell pardon i gjengjeld. Dette har imidlertid aldri blitt bevist. Teach og hans menn ble drevet ut fra Nassau av den kongelige guvern\xc3\xb8ren Woodes Rogers. Til tross for dette var Teach snart tilbake p\xc3\xa5 banen som pirat. Etter hvert ble innbyggerne i Nord-Carolina lei av de stadige raidene mot kysten og appellerte til Virginias guvern\xc3\xb8r Alexander Spotswood. Spotswood reagerte med \xc3\xa5 sende ut tropper for \xc3\xa5 ta Teach til fange.\n_START_SECTION_\nEtterm\xc3\xa6le\n_START_PARAGRAPH_\nBlackbeard har blitt ud\xc3\xb8deliggjort i fortellinger, b\xc3\xb8ker, filmer og sanger. Mange samtidige trykk viser ham med rykende h\xc3\xa5r og skjegg, med pistoler i bandol\xc3\xa6rene. Han er kjent for \xc3\xa5 skulle ha begravet skatter langs kysten i Karibien, men dette er sannsynligvis bare en del av historiene om ham. Da Teachs skip og eiendeler ble solgt, oppn\xc3\xa5dde de bare en sum av  2500 britiske pund._NEWLINE_Skipet \xc2\xabQueen Anne\xe2\x80\x99s Revenge\xc2\xbb ble funnet av dykkere utenfor kysten av Beaufort i Nord-Carolina i 1996._NEWLINE_Blackbeard spiller ogs\xc3\xa5 skurkerollen i eventyrfilmen "Pirates of the Caribbean: On Stranger Tides". Skuta hans der heter ogs\xc3\xa5 "Queen Anne\'s Revenge".'